stanford-oval/wikipedia huggingface dataset:
הינדוטבה
גופים וארגונים

ההינדוטבה מקודמת על ידי הראשטריה סוויאמסווק סאנג, ארגון בעל אופי צבאי למחצה שהוקם ב-1925.
המועצה ההינדואית העולמית (אנ') הוקמה לצורך יצירת קשרים עם הינדואים שמחוץ להודו.
ההינדוטבהיוצגה על ידי מספר מפלגות פוליטיות. הראשונה שבהם, הינדו מהסבהה, הוקם ב-1907, והתפצל ב-1950, כאשר סגן נשיא המפלגה סיאמה פרסד מוקהרג'י פרש ממנו והקים את בהרטיה ג'אנה סנג. לאחר מצב החירום בהודו התאחדה בהברטיה ג'אנה סנג עם מפלגת ג'נטה וב-1980 התפצלה ממנה והקימה את בהרטיה ג'נטה סנג, שהפכה למפלגה המזוהה עם ההינדוטבה.
ביקורת

המונח "פשיזם הודי" משמש בידי מבקרי ההינדוטבה לתיאור ארגונים הינדואים מסוימים המבוססים על עקרונות ההינדוטבה, ובפרט הסנג פריוואר.
ראו גם

פוליטיקה של הודו
ברוס דגן

| --- | --- |

ברוס דגן, 2012
 לידה:  14 ביוני 1945 ברוקלין, ניו יורק, ארצות הברית 
 פטירה:  7 בנובמבר 2024 (בגיל 79) ניוטאון, ארצות הברית 
 לאום:  אמריקאי
 מקום לימודים:  מכון פראט קופר יוניון תיכון לגארדיה
 תחום יצירה:  ציור
 זרם באמנות:  ספרי ילדים
 יצירות ידועות:  אוטובוס הקסמים
 
ברוס דגן (באנגלית: Bruce Degen;‏ 14 ביוני 1945 - 7 בנובמבר 2024) היה מאייר וסופר אמריקאי. נודע בעיקר בשל היותו מאייר סדרת הספרים אוטובוס הקסמים, שהפכה מאוחר יותר לסדרת טלוויזיה.
ביוגרפיה > ילדות

ברוס דגן נולד בשנת 1945 בברוקלין, שם גם העביר את ילדותו. בנעוריו היה נוהג לנסוע מברוקלין הצפופה והרועשת אל חוותו של סבו, שם היה קוטף גרגרי בר ומטייל בשדות. תקופה זו, שהשאירה עליו רושם כביר, הייתה למקור ההשראה שלו לספר הילדים שלו, ג'מבררי. בראיון עמו עקב יציאת הספר, נשאל על תקופת נעוריו, והוא השיב כי "הכל היה ירוק. הכל היה רך. אפשר היה להסתובב ברגליים יחפות בכל מקום. היינו יוצאים לקטוף הרבה גרגרים שהתפתחו. תמיד חשבתי על העולם שהוא נדיב ושמח במיוחד. וכשהרהרתי בזכרונותיי, הצלחתי לכתוב את הספר עם כל שמחת החיים הזו". כשהיה דגן בבית הספר היסודי עודד אותו אחד המורים, שהבחין בכישרונו הייחודי, להפוך למאייר ולרדוף אחר אהבתו לספרי ילדים. הוא לימד אותו מיני שיטות להתבטאות שלו בציוריו, ועזר לו להבין שהומור הוא אחד מערכי המפתח של ספרי הילדים שלו, כפי שבא לידי ביטוי בציטוט של דגן בו הוא דיבר על ההבדל והקשר בין ספרות ילדים לבין אמנויות מסורתיות: "אתה לא רואה הרבה אנשים מסתובבים בגלריה ומצחקקים. והבנתי שאני רוצה את אותו צחקוק."
ביוגרפיה > השכלה ולימודים

דגן למד בבית ספר יסודי בברוקלין, ניו יורק, ומשם עבר ללמוד בבתי ספר שונים לאמנות במנהטן, כולל בית הספר התיכון לגארדיה, שנחשב לאחד מבתי הספר לאמנות המתקדמים בניו יורק, ומכללת קופר יוניון, בה סיים בהצלחה תואר ראשון באמנויות פלסטיות (בעיקר בציור ובפיסול). לאחר מכן חזר לברוקלין על מנת ללמוד במכון פראט, שם למד וסיים בהצלחה תואר שני באמנות פלסטית כאשר בו זמנית קיבל עוד תואר שני, הפעם בהפקת דפוס וציור מתקדם (ציור בכלים חדישים/מיוחדים ולא נפוצים).
ביוגרפיה > קריירה

לאחר שסיים את לימודיו והוציא את הספר "ג'מבררי" שהיה לספר ילדים מצליח בארצות הברית, הוא החל לשמש כמורה בבית הספר לאמנות BCHS (ראשי תיבות של Beach Channel High School) שבחוף רוקאווי. אחרי כן מצא את עצמו דגן חוזר לברוקלין כששם הוצעה לו משרת לימוד בבית הספר התיכון ג'ון דיואי. בשנת 1985 פגש את הסופרת ג'ואנה קול, ויחד הם שיתפו פעולה על מנת ליצור את סדרת ספרי הילדים "אוטובוס הקסמים". הסדרה הייתה להצלחה כבירה בארצות הברית ובעולם בכלל כאשר ספריה תורגמו לעשרות שפות (גם לעברית). בשנת 1996 הופקה סדרת טלוויזיה המבוססת על הסדרה, ואת האנימציה שלה בנה דגן, יחד עם אנימטורים נוספים. לאחר יציאת הסדרה הוא סירב להוציא ספרים נוספים, ופנה לשיתופי פעולה עם הסופרת ננסי ווייט קרלסטרום בספרה ג'סי בר, ועם הסופרת ג'יין יולן, בסדרת קרפדת המפקד. דגן חיבר גם את הספר ג'מבררי, "Daddy Is a Doodlebug", ואת "Shirley's Wonderful Baby".
דגן נפטר ב-7 בנובמבר 2024. הותיר אחריו אישה, כריסטין דיין, ושני בנים, בנימין ואלכסנדר. בנימין דגן הפך אף הוא בבגרותו לצייר ולמאייר ספרים. אלכסנדר דגן הוא כותב ומאייר ספרי קומיקס מקצועי. התגורר בקונטיקט.
ספריו

Commander Toad כל הסדרה (1980–1987)
ג'מבררי (1983)
אוטובוס הקסמים (1985)
אבא הוא צייר (2002)
הילד המופלא של שרלין (2002)
סטארקראפט

| --- | --- |

עטיפת המשחק
 כללי
 תאריך הוצאה:  Microsoft Windows   NA‏ 31 במרץ 1998   Mac OS Classic   NA‏ 12 במרץ 1999   Nintendo 64   NA‏ 13 ביוני 2000   AU‏ 25 במאי 2001   macOS   NA‏ 20 בנובמבר 2001
 סוגה:  אסטרטגיה בזמן אמת
 פיתוח:  Blizzard Entertainment
 הוצאה לאור:  Blizzard Entertainment
 ארץ מקור:  ארצות הברית 
 הפצה:  Blizzard Entertainment   Sierra Entertainment
 עיצוב:  כריס מטזן   ג'יימס פיני
 סדרה:  סטארקראפט
 הערות:  מערכת הפעלה מינימלית: Windows 95 או Mac OS 7.6   מערכת הפעלה מומלצת: Windows XP או Mac OS 9.2.2
 דרישות תוכנה
 מנוע משחק:  מנוע מותאם אישית של בליזרד
 מצבי משחק:  שחקן יחיד, מרובה משתתפים
 דירוג:  T ‏(ESRB)   16 ‏(PEGI)
 פלטפורמות:  Microsoft Windows   Mac OS Classic   macOS   נינטנדו 64
 מדיה:  CD, נינטדו 64 גיים פק, הורדה דיגיטלית
 המשחק הבא:  סטארקראפט 2
 דרישות מערכת
 מעבד:  Windows:‏ Intel Pentium 90 MHz   Mac OS Classic:‏ PowerPC 120 MHz
 זיכרון:  מינימום: 16MB   מומלץ: 32MB
 כרטיס מסך:  Windows:‏ כרטיס מסך מסוג SVGA התומך ב-DirectDraw ברזולוציה של 640x480 על 256 צבעים ותואם ל-DirectX 2.0   Mac OS Classic:‏ תמיכה ברוזלוציה של 640x480 וב-256 צבעים
 מקום פנוי:  80MB
 בקרים:  מקלדת ועכבר
 אתר רשמי
 
סטארקראפט (באנגלית: StarCraft) הוא משחק וידאו מסוגת אסטרטגיה בזמן אמת אשר פותח והופץ על ידי Blizzard Entertainment ב-31 במרץ 1998 למערכת ההפעלה Microsoft Windows, ב-12 במרץ 1999 למערכת ההפעלה Mac OS Classic, ב-13 ביוני 2000 לקונסולת המשחקים נינטנדו 64 וב-20 בנובמבר 2001 למערכת ההפעלה macOS. המשחק היה חדשני בשל האפשרות למשחק מקוון, מה שהעניק למשחק גיוון רב ואורך חיים ארוך, והוא במהרה הפך למשחק רשת פופולרי אפילו כיום.
ב-19 במאי 2007 הודיעה בליזארד רשמית על כך שסטארקראפט 2 בפיתוח והמשחק יצא לאור ב-27 ביולי 2010.
עלילה

עלילת המשחק מתרחשת בתרחיש בדיוני בו שיגרה האנושות אל קצה הגלקסיה חלוצים שהקימו מושבות בגזרת קופרולו (Koprulu Sector), המאוחדת בניהולה של קונפדרציה אנושית. על פי עלילת המשחק, פלג מורד בשם בני-קוראל (The Sons of Korhal) מורד בקונפדרציה השולטת בו ומקים אוטונומיה עצמאית משל עצמו. המצב מסתבך עם גילויו של גזע הפרוטוס (Protoss), גזע חייזרי דמוי-אדם. מסיבה בלתי מובנת הפרוטוס מוחקים את כל יושבי כוכב הנקרא "צ'או סארה" (Chou-Sara) ונעים לכיוון כוכב ושמו מאר סארה (Mar-Sara) כשבכוונתם למחוק גם את כל יושביו. מאוחר יותר מסתבר שהפרוטוס גרמו למחיקת כל יושבי הכוכב מפני שגזע בשם ה"זֵרְג" - גזע של דמויי-חרקים ענקיים - כבשו את כוכבים אלו וניגעו את כל יושביהם. הפרוטוס המפותח טכנולוגית ואבולוציונית התחיל במאבקו נגד פלישת הזרג בעוד בני-האדם נכנסים לעימותים פנימיים בין כוחות המיליציה של בני-קוראל והכוחות של הקונפדרציה.
גזעים במשחק

מה שמייחד את סטארקראפט משאר משחקי האסטרטגיה הוא שיש שלושה גזעים השונים כמעט לחלוטין זה מזה. הגזעים שונים בדרך הבנייה, ההתפתחות, המבנים, היחידות ועוד.
הטראן (Terran) - בני כדור הארץ במקור, אשר הופרדו מן האימפריה הבין-גלקטית ועתה נחושים בדעתם לשמור על האוטונומיה העצמאית שהקימו. הטראן מאופיינים בטכנולוגיה מתקדמת ומודולרית המסתייעת בחוקי המכניקה והפיזיקה המוכרים בשדה הקרב.
הפרוטוס (Protoss) - גזע עתיק של מיסטיקנים מאורגנים, נוצרו בהנדסה גנטית על ידי הזל-נאגא שנכחדו לפני שנים רבות. הפרוטוס הם גזע מפותח טכנולוגית המשתמש בכוחות פסיוניים מסתוריים.
הזרג (Zerg) - גזע דמוי חרקים חוצניים, ענקיים הנחלקים לנחילים דמויות מושבות הנמלים והטרמיטים, כאשר בכל מושבה ישנו תת-מוח (Cerebrate) לו מצייתים כל חברי הנחיל, הבנוי מלוחמים שתפקידם להגן על המושבה ומפועלים המספקים את צרכיה. הזרג מתאפיינים בטכנולוגיה אורגנית ומסתמכים על מספרם הרב. בראש הזרג עומד ה-Overmind, שנעזר במספר תת-מוחות לשלוט על הנחילים העצומים שלו.
משחקיות > יסודות

סטארקראפט (SC) הוא משחק אסטרטגיה בזמן-אמת, כלומר: הזמן במשחק רץ ברציפות ולא מתנהל על-פי תורים. כמו משחקים רבים מסוג זה, סטארקראפט מבוסס על מספר יסודות:
איסוף משאבים לשם בניית מתקנים ויחידות (במשחק שני משאבים, מינרלים וגז, המצויים בכמויות מוגבלות).
הקמת ובניית בסיס, מפעלי נשק ומבנים בהם ניתן לחקור ולשדרג טכנולוגיות וכלי נשק חדשים. מומלץ לבחור מסלול מרכזי ובו להשקיע את מירב המשאבים על מנת לחקור את הטכנולוגיה לעומק.
בנייה, שליטה בצבא וטקטיקה: הגנה על הבסיס מפני האויב, כיבוש משאבים והריסת בסיס האויב.
שליטה מדויקת במספר רב של יחידות (דורש גם תיאום יד-ועין וזריזות).
ריבוי משימות ופיצול קשב.
למעשה, ניתן לומר שבסטארקראפט יש שני רובדי משחק:
אסטרטגי (Macro-management) - איסוף משאבים, בניית הבסיס וביצורו, הכנת הצבא והתפתחות טכנולוגית. לניהול משאבים מוצלח יש חשיבות בביסוס עמדות המוצא של השחקנים בקרבות עם האויב.
טקטי (Micro-management) - שליטה ביחידות, הנחייתן בעת קרב, הצבתן במקומות אופטימליים, הסגתן מהתקפות מרוכזות של האויב (כגון מכת ברקים), סיורים ומודיעין, ניהול התקפות באופן שבו כל יחידה תנצל את יכולותיה (כוח אש, שריון, ניידות) באופן מרבי (למשל: בעת תקיפה אווירית יש לנטרל קודם את הגנות האוויר של האויב). הניהול הטקטי מסתמך על תכנון אסטרטגי נכון שמתבצע לפני הכניסה לעימות עצמו.
במהלך המשחק יש לשלוט בשני סוגי הניהול ולבצע אותם בו זמנית.
משחקיות > התפתחות

בניגוד למשחקים אחרים מאותו סוג, שהרבו להציג אויבי מראה (כגון חולית 2, בהם הצבאות היו כמעט זהים, או וורקראפט בהם לכל יחידה של בני האדם הייתה יחידה אורקית מקבילה), שלושת הפלגים בסטארקראפט שונים מהותית זה מזה. הם לא רק נבדלים ביחידות שלהם, אלא גם בשיטת הבנייה וההתפתחות שלהם.
הטראן (Terran):
מתפתחים על ידי בניית מבנים. חלק מהמבנים (בעיקר המבנים המייצרים יחידות) מחוברים לרקטות תעופה המאפשרות להם לרחף באוויר ולהעתיק את מקומם בשעת הצורך.
את המבנים בונים יחידות התחזוקה (SCV) - כל SCV כפות ליסודות עד שבניית המבנה מושלמת.
יחידות התחזוקה (SCV) של הטראן יכולים לתקן מבנים ויחידות מכניות (רכבים) פגועות. החובש (medic) יכול לרפא יחידות חי"ר פגועות.
עליהם לבנות מבני תחזוקה ("חוות") בשביל להחזיק צבא גדול, שנמדד בהקצאת מקומות תחזוקה.
מבני ההגנה של הטראן הם בונקרים (שצריך לאייש ב-1-4 חיילים) וצריחי טילים (Missile Turret) נגד מטוסים ויחידות ממוסכות.
יחידות הטראן ממוצעות בכוחן ובמחירן, אם כי מספר יחידות של הטראן הן יקרות ביותר בגלל כוחן הרב (כגון Battlecruiser).
הפרוטוס (Protoss):
מתפתחים על ידי שיגור המבנים מכוכב הבית שלהם. רכבי הבנייה שלהם מכינים את התשתית לשיגור כאשר הם מסמנים את מקום היעד ובונים עמודי קריסטל (Pylons) שמאפשרים את השיגור עד מרחק מסוים מהעמוד.
מבנים ויחידות פגועים אינם ניתנים לתיקון אך יש סביבם שדה כוח ("מגיני פלזמה") המתחדש עם הזמן.
עליהם לבנות עמודי קריסטל בשביל להחזיק צבא גדול (שנמדד בהקצאת מקומות תחזוקה). בנוסף, אם אין ליד מבנה מסוים קריסטל המספק לו אנרגיה, המבנה מפסיק להיות פעיל.
מבני ההגנה של הפרוטוס הם תותחי פוטונים (Photons Cannons) נגד כוחות אוויר, קרקע ויחידות ממוסכות.
יחידות הפרוטוס חזקות יחסית למקבילותיהן, אך כתוצאה מכך בזבזניות במשאבים ובהקצאת מקומות התחזוקה.
הזֶרְג (Zerg):
מתפתחים באופן אורגני על ידי בניית מושבה והפיכת הקרקע לאורגניזם אחד גדול. מבני זרג יכולים להתפתח רק על מצע אורגני הנקרא Creep, שנוצר על ידי מבנים הנקראים Creep colonies. כדי לבנות מבנה של זרג יש להביא פועל אל המקום המבוקש ולהורות לו להתפתח למבנה הרצוי, אז הפועל נהפך לגולם ובסיום שלב הדגירה בוקע המבנה הרצוי. מבני הזרג אינם חייבים את תמיכת ה-Creep כדי לתפקד מרגע שהושלמה בנייתם.
יחידות ומבני הזרג נרפאים ומתחדשים עם הזמן, בקצב איטי.
בשביל להחזיק צבא גדול עליהם לייצר יחידות Overlord (מעין מרכז שליטה מקומי).
מבני ההגנה של הזרג הם Sunken Colonies שמשגר ניבים תת-קרקעיים ו-Spore Colony היורה כדורי חומצה ביחידות אוויריות ממוסכות ולא ממוסכות.
יחידות ומבני הזרג זולים יחסית, אך חלשים לעומת יחידות מקבילות אחרות. לכן, הצבא של הזרג מבוסס על "הצפה" של האויב במספרים גדולים של חרקים וטפילים.
לכל פלג יש את היתרונות והחסרונות שלו, והגיוון ביכולות הפלגים הוא הסיבה המרכזית להצלחה והפופולריות העצומה שצבר המשחק.
משחקיות > קרבות

בסטארקראפט ישנם 2 תחומי קרב עיקריים ומספר מצבים עיקריים של יחידות.
תחומי הקרב:
קרקע
אוויר (יחידות מעופפות)
מצבי יחידות:
רגיל
יחידות ממוסכות (קרקע או אוויר)
מתחת לקרקע (יחידות מתחפרות, זרג בלבד)
היחידות המחופרות והממוסכות הן נסתרות, לכן לא ניתן לירות בהן, אלא אם הצבא כולל יחידות מסוימות (הנקראות Detectors) או מגדלי הגנה הנושאים גלאים מיוחדים. רוב היחידות המחופרות לא מסוגלות לבצע התקפות או תזוזה בשעה שהם מחופרים (למעט ה-Lurkers המסוגל להתקיף רק בעודו באדמה). יחידות ממוסכות יכולות לפעול כרגיל. המיסוך של יחידות הפרוטוס נעשה באופן אוטומטי ולא דורש אנרגיה, לעומת זאת, המיסוך של יחידות הטראן דורש אנרגיה.
כל יחידה מאופיינת במדדים הבאים, כאשר עבור מדדים עיקריים מופיע גם פס גרפי הממחיש את מצב מדד זה:
נקודות פגיעה (HP) - כאשר מדד זה מגיע לאפס היחידה מושמדת. ניתן לתיקון.
נקודות מגן - כאשר מדד זה מגיע לאפס, כל הנזק שהיחידה סופגת מופחת ישירות מנקודות הפגיעה. מתמלא עם הזמן.
נקודות אנרגיה - הכוח שבבעלות היחידה על מנת לבצע את הפעולות הייחודיות לה. כל יכולת מיוחדת גוזלת נקודות אנרגיה (למשל: מכת ברק של טמפלר גוזלת 75 נקודות) ואי אפשר להפעילן ללא כמות מספקת. האנרגיה מתחדשת אט-אט עם הזמן.
דירוג התקפה - הנזק שהיחידה גורמת.
דירוג הגנה - הנזק ששריון היחידה סופג (מופחת מהנזק שהיא חוטפת).
רוב היחידות כוללות יכולת התקפית כלשהי, סוגי יכולות אלה הן:
קרב פנים אל פנים (קפא"פ) - התקפות שטובות רק לטווח מגע כנגד מטרות קרקע.
התקפות טווח קרקעיות - התקפות ירי שטובות רק כנגד מטרות קרקע.
התקפות טווח אוויריות - התקפות ירי שטובות רק כנגד מטרות אוויר.
התקפות טווח קרקע/אוויר - טובות הן נגד מטרות קרקע והן נגד מטרות אוויר.
בנוסף, יש מספר יחידות שכוללות יכולות מיוחדות (לא כולל היחידות הבונות שאחראיות על איסוף משאבים). להלן פירוט על סוגי יכולות אלה:
תובלה: היחידה יכולה לשאת עליה מספר יחידות אחרות ולפרוק אותן. כל גזע כולל יחידה של תובלה אווירית.
גילוי: יחידה הכוללת Detector לגילוי יחידות ממוסכות.
מיסוך (Cloaking): כאשר היחידה נמצאת במצב זה, לא ניתן לראות אותה או לתקוף אותה כל עוד אין גלאי בסביבה.
התחפרות Borrow (זרג בלבד): היחידה יכולה להתחפר ולהסתתר מתחת לקרקע. ללא גלאי, לא ניתן לראות או לתקוף יחידות אלה באופן ישיר.
אבולוציה (בעיקר זרג): תהליך בו יחידה הופכת ליחידה אחרת. בזמן הטרנספורמציה היחידה לרוב לא יכולה לבצע שום פעולה אחרת.
יצירת תחמושת (פרוטוס בלבד): לפרוטוס יש יחידות שאין להן התקפה משלהן אלא יכולות לבנות תחמושת או תת-יחידות שמבצעות את ההתקפה עבורה. בניית התחמושת עולה כסף וכאשר יחידת האם מושמדת כל תת-היחידות מושמדות גם.
"קסמים": אלה הם "התקפות" שונות שיש ליחידות השונות וכדי להפעילן יש להשקיע אנרגיה (ללא מספיק אנרגיה, אי אפשר להפעילן). "התקפות" אלה מבצעות פעולות מגוונות: החל מתקיפה (תותח יאמטו, מכת ברק), עבור בנטרול יחידות אויב (Lockdown, הקפאה, האטה) וכלה בדברים טקטיים כמו שתילת טפילים, יצירת אשליות וטלפורטציה. שימוש חכם ביכולות אלה יכול להטות את מהלך הקרב לטובתך, גם כאשר אתה בנחיתות מספרית.
משחקיות > יחידות

יחידות אצל הטראן:
נחת Marine - החייל הבסיסי. ניתן לשפרו ולשדרגו. יורה הן כנגד מטרות קרקע והן כנגד מטרות אוויר.
טנק מצור Siege Tank - שילוב כבד של טנק וארטילריה לטווח רחוק. ליחידה זו שני מצבים: מצב טנק בו היא ניידת ויורה לטווח קצר, ומצב תותח בו היא נייחת אך יורה לטווח רחוק וגורמת הרבה נזק.
"רוח רפאים" Ghost - סוכן חשאי בעל יכולות מיסוך, מתקן המקפיא יחידות מכניות וציין לייזר שבאמצעותו הוא מסמן מטרה לטיל גרעיני.
Wraith - ספינת הקרב הקלה של הטראן, בעלת יכולת מיסוך.
סיירת קרב (Battle Cruiser) - ספינת הקרב הכבדה ביותר במשחק מבחינת כוח אש, שריון ונקודת פגיעה. בעלת תותח להריסת הגנות האויב בטווח רחוק.
טיל גרעיני (Nuke) - טיל רב עוצמה הגורם נזק רב לכל דבר הנמצא באזור הפגיעה, לפצצה יש לסמן מטרה באמצעות ציין לייזר של Ghost. אם ה-Ghost נפגע לפני שהפצצה נחתה, השיגור נהרס והפצצה הולכת לאיבוד מבלי לגרום נזק.
יחידות אצל הפרוטוס:
קנאי Zealot - החייל הבסיסי, מצויד בלהבים חדים וקטלניים.
פרש Dragoon - יחידה ממוכנת הכוללת תותח פלזמה שטוב הן נגד יחידות קרקע והן כנגד יחידות אוויר.
אביר Templar - לוחם קודש של הפרוטוס, מתקפותיו כוללות מכת ברקים ויצירת אשליות. שני טמפלרים יכולים להתאחד על מנת ליצור "שד" אנרגיה קטלני הנקרא Archon.
ספינת סיור Scout - יחידת האוויר הבסיסית של הפרוטוס, חזקה יחסית.
נושאת מטוסים Carrier - ספינת המערכה הגדולה של הפרוטוס, יכולה לשאת עד 8 מיירטים שתוקפים את המטרה שמורה להם מפקד הספינה או כל מטרה אפשרית אחרת אם לא ניתנת פקודה מפורשת אחרת.
בורר Arbiter - ספינת חלל הממסכת את כל יחידות הפרוטוס שבסביבתה. יכולה גם לשגר יחידות ולהקפיא ספינות אויב.
יחידות של הזרג:
אוברלורד Overlord - שולט ביחידות הזרג, קיומם הכרחי על מנת לתמוך בצבא. בנוסף, הם Detectors ובעליי יכולת נשיאת יחידות אחרות באוויר והעברתן ממקום למקום.
זרגלינג Zergling - החייל הבסיסה של זרג. חרקים חלשים אך מהירים שניתן לייצר בכמויות. ביכולתה להתחפר כדי להסוות את עצמה.
הידרליסק Hydralisk - חרק חזק שהתקפתו היא יריקה למרחק, טובה כנגד יחידות קרקע ואוויר. ביכולתה להתחפר כדי להסוות את עצמה. הוא יכול להתפתח לאורב (Lurker).
אורב Lurker (קיים רק בהרחבה (Brood War)) - יחידה זו אינה מסוגלת לתקוף כאשר היא על פני הקרקע, אך כאשר היא מתחפרת היא יכולה לשלוח את הקוצים שלה דרך הקרקע ולפגוע ביחידות אויב.
מוטאליסק Mutalisk - היחידה האווירית הבסיסית של הזרג. יכולה להתפתח לשתי צורות:
שומר Guardian - הארטילריה של הזרג, יחידה אווירית בעלת יכולת הפגזה לטווח רחוק, אך לא מסוגלת לתקוף יחידות אוויר אחרות.
מעכל Devourer (קיים רק בהרחבה (Brood War)) - יחידת אוויר של הזרג הפועלת כנגד יחידות אוויר בלבד. בנוסף לנזק היא יורה נבגי רעל שמאטים את ביצועי הנפגע ואף הורסות מיסוך.
מלכה Queen - חרק בעל יכולות מיוחדות.
סקורג' Scourge - יחידת קמיקזה אווירית.
מחלל Defiler - חרק של הזרג, בעל יכולות מיוחדות ורעל קטלני.
סטאר-קראפט באינטרנט

אף שהמשחק המקורי שוחרר בשנת 1998 וההרחבה שלו בשנת 1999, עדיין קיימים ברשת Battle.net שחקנים רבים, זאת מכיוון שהמשחק מציע אתגרים רבים במשחק רשת שאינם באים לידי ביטוי במשחק נגד המחשב.
הישארותו הפנומנלית של סטארקראפט המקורי, משחק פופולרי באינטרנט היא עדות למעמד הרם שהוא זכה לו מבין משחקי המחשב בז'אנר האסטרטגיה. עד היום נערכות תחרויות פומביות רבות משתתפים בקוריאה, בהן שחקני סטארקראפט נאבקים זה בזה על סכומי כסף משמעותיים, ודירוג בעל יוקרה רבה.
רשימת משחקי סטאר-קראפט אשר ראו אור

StarCraft
StarCraft: BroodWar
StarCraft: The board game
StarCraft 2: Wings of liberty
StarCraft 2: Heart of The Swarm
StarCraft 2: Legacy of The Void
ראו גם

פרוטוס
זרג
טראן
הערות שוליים

↑  Entertainment Software Rating Board‏, Starcraft for Macintosh, Windows PC Rating (באנגלית)
↑  Pan European Game Information‏, Starcraft Rating (באנגלית)
| Blizzard Entertainment |
| --- | --- | --- |
| דיאבלו | דיאבלו • דיאבלו 2 • דיאבלו 3 • Diablo Immortal • דיאבלו 4 • דיאבלו 2: קם לתחייה |  |
| הוויקינגים | הוויקינגים • הוויקינגים 2 |  |
| סטארקראפט | סטארקראפט • סטארקראפט 2 |  |
| וורקראפט | וורקראפט: אורקים ובני אדם • וורקראפט 2: גאות של אפלה • וורקראפט 3: שלטון הכאוס (Reloaded) • וורלד אוף וורקראפט • הארטסטון |  |
| משחקים נוספים | Heroes of the Storm • Overwatch |  |
| סרטים | וורקראפט: ההתחלה |  |
| --- | --- |
בקרת זהויות :  BnF: cb16599036w (data)  GND: 4509474-3  LCCN: n98058735  MusicBrainz release group: 0611a3fa-2e9d-3bbf-871f-f264c6bf1561  NKC: unn20211107899  NLK: KSH2002037657  VIAF: 8928148523921420970003   WorldCat (עם VIAF): 8928148523921420970003 
יחידות של הפרוטוס תוקפות את הזרג
משחק סטארקראפט באינטרנט
נגיעות

נגיעות הוא אלבומו הרביעי במספר של ברי סחרוף. הוא יצא ב-3 בדצמבר 1998 בחברת התקליטים "קדמא", בהפקת ניצן זעירא.
האלבום הוא הנמכר ביותר בין אלבומיו של סחרוף, והוא אף זכה בארבעה פרסי "תמוז". האלבום שילב בין רוק, מוזיקה אלקטרונית ואלמנטים של מוזיקה מזרחית, והניב להיטים רבים כמו "ככה זה (לאהוב אותך)", שהתפרסם גם כשיר הפתיחה של סדרת הדרמה הישראלית "שבתות וחגים" ונכתב והוקלט במקור עבור הסדרה, "עבדים", "לב שלם", "עיר של קיץ" וגרסת כיסוי לשירו של נתן אלתרמן "עוד חוזר הניגון" שהוקלטה במקור עבור פרויקט "עבודה עברית".
רשימת רצועות

| מס' | שם | מילים | לחן | משך |
| --- | --- | --- | --- | --- |
| 1. | ככה זה (לאהוב אותך)  | ברי סחרוף | ברי סחרוף | 4:13 |
| 2. | מנהרת הזמן  | ברי סחרוף | ברי סחרוף | 3:38 |
| 3. | עבדים  | ברי סחרוף | ברי סחרוף | 5:04 |
| 4. | נגיעות  | ברי סחרוף | ברי סחרוף, גידי רז | 4:41 |
| 5. | החיים שממול  | ברי סחרוף, דן תורן | ברי סחרוף | 4:06 |
| 6. | שתי פנים  | ברי סחרוף, דן תורן | ברי סחרוף | 4:17 |
| 7. | לב שלם  | ברי סחרוף | חיים לרוז | 4:27 |
| 8. | ארץ זרה  | עודד פרח, ג'וני שועלי, גידי רז, ברי סחרוף | עודד פרח, ג'וני שועלי, גידי רז, ברי סחרוף | 4:07 |
| 9. | כמעיין המתגבר  | ברי סחרוף | ברי סחרוף | 4:32 |
| 10. | עיר של קיץ  | מיכה שטרית | ברי סחרוף, גידי רז | 5:25 |
| 11. | זה לא יכול להיות שאף פעם אין יריות  | ללא | אורן לוטנברג, חיים לרוז, גידי רז, דני מקוב, ברי סחרוף | 4:19 |
| 12. | עוד חוזר הניגון  | נתן אלתרמן | נפתלי אלטר | 3:48 |
שותפים באלבום

ברי סחרוף - שירה, גיטרות (כל השירים), קלידים (1, 5, 10), פסנתר (11), סמפלר (5), פרפיסיה (6), הפקה מוזיקלית (1, 2, 5, 10, 11, 12), עיבודים (כל השירים)
גידי רז - סמפלר (1, 4, 10, 11), קלידים (4, 7), גיטרה חשמלית (4, 8), סינטיסייזר (2, 11), גיטרה בס (4) תכנותים וסימפולים (1, 11), צפצופים (3), תיבת קצב (3), טיבי (7), הפקה מוזיקלית (1, 2, 4, 10, 11), עיבודים (1 - 4, 7, 8, 10, 11)
אורן לוטנברג - גיטרה חשמלית (2, 3, 6, 10, 11, 12),  גיטרה בס (6), קלידים (6), סמפלר (6, 11), סקרצ'ינג (6, 11) תכנותים וסימפולים (6, 11), הפקה מוזיקלית (2, 6), עיבודים (2, 3, 6, 10, 12)
חיים לרוז - גיטרה בס (2, 3, 7, 10, 11, 12), סמפלר (1, 7, 10), קלידים (7), גיטרה חשמלית (11), תכנותים (1), קולות (7), הפקה מוזיקלית (1, 2, 7, 10, 11), עיבודים (1, 2, 3, 7, 10, 11, 12)
דני מקוב - תופים (1 - 4, 7, 10) תופים אלקטרונים (11), הפקה מוזיקלית (2), עיבודים (3, 7, 10, 11)
עודד פרח - תופים (8, 9, 12), סמפלר (8, 9), גיטרה בס (8, 9), גיטרה חשמלית (9) קלידים (8, 9) תכנותים (8, 9), הפקה מוזיקלית (8, 9), עיבודים (8, 9, 12)
ג'וני שועלי - קלידים (8, 9), סמפלר (8, 9), גיטרה בס (8, 9), גיטרה חשמלית (9) תכנותים (8, 9) הפקה מוזיקלית (8, 9), עיבודים (8, 9)
שרון רוטר - קולות (1, 4, 12), עיבודים (4)
פיטר רוט - גיטרה אקוסטית (3), טמבורין (3), קולות (3), הפקה מוזיקלית (3), עיבודים (3)
טל שגב - פסנתר (3), האמונד (3), קולות, עיבודים (3)
אמיר קרטס - פנדר רודס (8), הפקה מוזיקלית (8), עיבודים (8)
גדי פוגטש - סינתסייזר (9), עיבודים (9)
אלי מגן - קונטרבס (1)
אבישי בר נתן - שנאי (1)
גלעד ויטל - קולות (3, 6)
אסף אמדורסקי - נגיעות (4), מכונת תופים (7), עיבודים (7)
דן תורן - סמפלר (5)
קרני פוסטל - צ'לו (7), עיבודים (7)
פליקס מזרחי - כינור מוביל (7)
סלים נדף - כינור (7)
שאול כהן - כינור (7)
ויקטור עידה - קאנון (7)
רונן שפירא - קלידים (10, 12)
זוהר פרסקו - כלי הקשה (10)
שושן - מוואל (10)
שי שטרקר - סקרצ'ינג (10)
גיל לנדאו - קולות (12)
יזהר אשדות - הפקה מוזיקלית (1)
ויהנה

ויהנה (בסלובקית: Vyhne) היא כפר במרכז סלובקיה, סמוך לעיר ההיסטורית באנסקה שטיאווניצה במחוז באנסקה ביסטריצה. ליד הכפר מצויה שמורת טבע בשם Kamenné more ("ים הסלעים").
היסטוריה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. חסר רקע על מחנה העבודה ויהנה.
ויהנה מוזכרת לראשונה במסמך משנת 1256. בשנת 1473 הוקמה בה המבשלה העתיקה ביותר בסלובקיה, על ידי מסדר אבירי היכל שלמה. בתקופת השואה הוקם בכפר מחנה ריכוז ועבודה ליהודי סלובקיה.
דמוגרפיה

לפי מפקד שנערך ב-2001, הצהירו על עצמם 79% מתושבי הכפר כמשתייכים לכנסייה הרומית-קתולית ו-12.7% הצהירו על עצמם כעל חסרי דת.
כלכלה

מהמאה ה-14 נעשה שימוש במעיינות החמים הנמצאים בכפר לשם הפעלת ספא. בזכות קרבתו של הכפר לעיר האמידה באנסקה שטיאווניצה הוחש פיתוח אתר הספא והוא נודע בזכות ביקוריהם של אישים כגון הסופר מור יוקאי והמדינאי פרנץ ראקוצי השני (Francis II Rákóczi). הספא נהרס בתקופת מלחמת העולם השנייה. במקום פעיל משנת 2007 פארק מים.
אוהד טל

אוהד טל (נולד ב-4 בינואר 1982, ט' בטבת ה'תשמ"ב) הוא חבר כנסת מטעם רשימת הציונות הדתית ויו״ר הסיעה, ומכהן כיו״ר הוועדה למיזמים ציבוריים. בעבר היה מזכ"ל תנועת בני עקיבא העולמית וסמנכ"ל תנועת המזרחי.
ביוגרפיה

טל נולד באילת וגדל בה. משפחתו לא הייתה דתית, וכשהיה בבית הספר היסודי החלה בתהליך חזרה בתשובה. למד בבית הספר היסודי הממלכתי־דתי ימין הרצוג באילת ובישיבה התיכונית במצפה רמון, ושירת כמפקד טנק בחיל השריון. לאחר שירותו הצבאי עבר ללמוד בישיבת ההסדר בשדרות כמה חודשים ובהמשך עבד במשך שנתיים בחברת "אל אופ" של אלביט מערכות, בפיתוח מערכות מתקדמות לטנקים. בעל תואר ראשון בחינוך עם התמחות במנהיגות ובניהול מערכות חינוך מאוניברסיטת בר-אילן ותואר שני בניהול ובמדיניות ציבורית מהאוניברסיטה העברית. טל הדריך במיזמים חינוכיים בקרן למורשת הכותל המערבי וניהל אותם, והיה מנהל השטח של פרויקט סינון העפר מהר הבית מטעם עמותת אלע"ד.
בשנת 2013 מונה לשליח המרכזי של תנועת בני עקיבא והסוכנות היהודית בהולנד. עם חזרתו לישראל, הקים וניהל את "מרכז השליחות של הציונות הדתית" – ארגון גג של עשרה ארגונים הפועלים לעידוד בני ובנות הציונות הדתית לצאת לשליחות בתפוצות, ובהמשך מונה לסמנכ"ל תנועת "המזרחי העולמי". בשנת 2021 מונה למזכ"ל תנועת בני עקיבא העולמית. ביום הגשת הרשימות במערכת הבחירות לכנסת העשרים וחמש (2022), הודיע יו"ר מפלגת "הציונות הדתית", בצלאל סמוטריץ', על שיבוצו של טל במקום 12 ברשימת המפלגה לכנסת, שזכתה לבסוף ל־14 מנדטים.
חיים אישיים

נשוי לתמר לבית שחל, בעלת תואר שני במִנהל עסקים ומ־2017 מנהלת הכספים ומשאבי האנוש ברשת התיכונים וכפרי הנוער הדתית "דעת". לזוג ארבעה ילדים והם מתגוררים באפרת.